Likumprojekts

**Grozījums Medību likumā**

Izdarīt Medību likumā (Latvijas Republikas Saeimas un Ministru Kabineta Ziņotājs, 2003, 17. nr.; 2007, 3., 14. nr.; Latvijas Vēstnesis, 2010, 205. nr.; 2012, 189. nr.; 2013, 133., 134. nr.; 2015, 235. nr.) grozījumu un papildināt likumu ar VII nodaļu šādā redakcijā:

"**VII nodaļa**

**Administratīvā atbildība medību jomā un kompetence sodu piemērošanā**

**32. pants.** (1) Par atrašanos ar lietošanai sagatavotu šaujamieroci vai medību rīku medību platībā bez saskaņojuma ar medību tiesību lietotāju, kā arī platībās, kurās medīt aizliegts, izņemot šā likuma 18. pantā un 29. panta piektās daļas 3. punktā minētos gadījumus, uzliek naudas sodu no astoņām līdz septiņdesmit vienībām.

(2) Par medīšanu ar šaujamieroci vai lielas enerģijas pneimatisko ieroci vai medību rīkiem, ja normatīvajos aktos noteiktajā kārtībā nav iegūta mednieka sezonas karte vai atļauja ārzemniekam medīt Latvijā, uzliek naudas sodu no četrām līdz septiņdesmit vienībām.

(3) Par medīšanu, izmantojot loku, uzliek naudas sodu no četrām līdz septiņdesmit vienībām.

(4) Par medījamo dzīvnieku turēšanu nebrīvē, ja nav saņemta Valsts meža dienesta atļauja, uzliek naudas sodu no četrām līdz septiņdesmit vienībām.

(5) Par limitētā medījamā dzīvnieka pārvietošanu no vietas, kur tas nomedīts, ja nav aizpildīta medību atļauja, uzliek naudas sodu no astoņām līdz simts vienībām, piemērojot vai nepiemērojot medīšanas tiesību izmantošanas aizliegumu uz laiku līdz vienam gadam.

(6) Par medīšanu vietā, kur medīt aizliegts, uzliek naudas sodu no astoņām līdz simts vienībām, piemērojot vai nepiemērojot medīšanas tiesību izmantošanas aizliegumu uz laiku līdz vienam gadam.

(7) Par nelimitēto medījamo dzīvnieku medīšanu bez medību tiesību lietotāja piekrišanas, izņemot šā likuma 18. pantā un 29. panta sestās daļas 3. punktā minētos gadījumus, uzliek naudas sodu no astoņām līdz simts vienībām, piemērojot vai nepiemērojot medīšanas tiesību izmantošanas aizliegumu uz laiku līdz vienam gadam.

(8) Par medīšanu, izmantojot šādus aizliegtus medību līdzekļus un rīkus, uzliek naudas sodu no astoņām līdz simts vienībām, piemērojot vai nepiemērojot medīšanas tiesību izmantošanas aizliegumu uz laiku līdz vienam gadam:

1) mākslīgos gaismas avotus, izņemot meža cūku, lapsu un jenotsuņu medības;

2) nakts redzamības tēmēkļus ar elektronisko palielinājumu vai attēla pārveidošanu, izņemot meža cūku, lapsu un jenotsuņu medības;

3) pusautomātiskus šaujamieročus, kuru patrontelpas un magazīnas (patronu padošanas mehānisma) kopējā ietilpība ir lielāka par trim patronām, izņemot meža cūku, lapsu un jenotsuņu medības;

4) arbaletus;

5) ieročus, kas nav klasificēti kā medību šaujamieroči.

(9) Par medību termiņu neievērošanu, kā arī par Valsts meža dienesta un Valsts robežsardzes amatpersonu noteikto medību organizēšanas ierobežojumu pārkāpšanu uzliek naudas sodu no astoņām līdz simt četrdesmit vienībām, atņemot vai neatņemot medīšanas tiesības uz laiku līdz trim gadiem.

(10) Par medīšanu ar šaujamieroci vai lielas enerģijas pneimatisko ieroci, ja normatīvajos aktos noteiktajā kārtībā nav iegūta vai ir atņemta mednieka apliecība vai medību šaujamieroča glabāšanas atļauja, uzliek naudas sodu no astoņām līdz simt četrdesmit vienībām, atņemot vai neatņemot medīšanas tiesības uz laiku līdz trim gadiem.

(11) Par limitēto medījamo dzīvnieku medīšanu, ja medniekam vai medību tiesību lietotājam nav attiecīgas medību atļaujas, vai ievainota limitētā medījamā dzīvnieka izsekošanu, ja nav aizpildīta medību atļauja, uzliek naudas sodu no astoņām līdz simt četrdesmit vienībām, atņemot vai neatņemot medīšanas tiesības uz laiku līdz trim gadiem.

(12) Par medījamo dzīvnieku medīšanu ar medību rīkiem, ja normatīvajos aktos noteiktajā kārtībā nav iegūta vai ir atņemta mednieka apliecība, kā arī par medību rīku neatļautu lietošanu uzliek naudas sodu no astoņām līdz simt četrdesmit vienībām, atņemot vai neatņemot medīšanas tiesības uz laiku līdz trim gadiem.

(13) Par medīšanu apstākļos, kad dzīvnieki glābjas no dabas katastrofām, uzliek naudas sodu no astoņām līdz simt četrdesmit vienībām, atņemot vai neatņemot medīšanas tiesības uz laiku līdz trim gadiem.

(14) Par medīšanu, izmantojot šādus aizliegtus medību līdzekļus, rīkus, metodes un paņēmienus, uzliek naudas sodu no astoņām līdz simt četrdesmit vienībām, atņemot vai neatņemot medīšanas tiesības uz laiku līdz trim gadiem:

1) "putnu" līmi, aklus vai sakropļotus dzīvniekus kā ēsmu;

2) skaņu ierakstus;

3) spoguļus un citas apžilbinošas ierīces;

4) lāzertipa tēmēkļus;

5) tīklus, kas darbojas neselektīvi saskaņā ar lietošanas nosacījumiem vai izmantošanas apstākļiem;

6) kājķeramos slazdus un slazdus jeb lamatas, kas darbojas neselektīvi saskaņā ar lietošanas nosacījumiem vai izmantošanas apstākļiem;

7) lidaparātus, motorizētus braucošus sauszemes un ūdens transportlīdzekļus;

8) siltumu uztverošos (termālos) tēmēkļus.

(15) Par medīšanu, izmantojot jebkurus masveidīgas vai neselektīvas putnu sagūstīšanas vai nonāvēšanas līdzekļus vai paņēmienus, kas var izraisīt sugas izzušanu vietējās pašvaldības vai valsts teritorijā, uzliek naudas sodu no astoņām līdz simt četrdesmit vienībām, atņemot vai neatņemot medīšanas tiesības uz laiku līdz trim gadiem.

(16) Par medījamo dzīvnieku ķeršanu, ievešanu, izmantošanu šķirnes medību suņu apmācībā vai zinātniskajā pētniecībā, kā arī izlaišanu savvaļā bez Valsts meža dienesta atļaujas piemēro aizrādījumu vai uzliek naudas sodu no divām līdz piecdesmit vienībām.

(17) Par informācijas nesniegšanu par nomedīto nelimitēto medījamo dzīvnieku skaitu vai izlietotām medību atļaujām piemēro aizrādījumu vai uzliek naudas sodu no divām līdz piecdesmit vienībām.

(18) Par šaujamieroča, tā glabāšanas atļaujas, munīcijas, medību rīka, medību dokumentu un medību produkcijas neuzrādīšanu, kā arī par paskaidrojumu nesniegšanu par medībām pēc kompetentās institūcijas pieprasījuma piemēro aizrādījumu vai uzliek naudas sodu no divām līdz piecdesmit vienībām.

(19) Par medībām pielīdzināmajām darbībām noteikto prasību pārkāpšanu uzliek naudas sodu no divām līdz piecdesmit vienībām.

(20) Par savvaļā dzīvojošo medījamo dzīvnieku piebarošanas noteikumu pārkāpšanu piemēro aizrādījumu vai uzliek naudas sodu fiziskajām personām no divām līdz piecdesmit vienībām, bet juridiskajām personām – no desmit līdz divsimt vienībām.

(21) Par medību šaujamieroča vai lielas enerģijas pneimatiskā ieroča izmantošanas kārtības pārkāpšanu medību laikā uzliek naudas sodu no desmit līdz simt četrdesmit vienībām, piemērojot vai nepiemērojot medīšanas tiesību izmantošanas aizliegumu uz laiku līdz vienam gadam.

(22) Par medību noteikumos noteikto drošības prasību pārkāpšanu medību laikā uzliek naudas sodu no desmit līdz piecdesmit vienībām, piemērojot vai nepiemērojot medīšanas tiesību izmantošanas aizliegumu uz laiku līdz vienam gadam.

(23) Par citu šajā pantā neminēto medību noteikumu prasību pārkāpšanu piemēro aizrādījumu vai uzliek naudas sodu no divām līdz piecdesmit vienībām.

(24) Par medību produkcijas piesavināšanos, pirkšanu, pārdošanu, pārstrādi, pārvadāšanu vai glabāšanu bez atbilstošas medību atļaujas uzliek naudas sodu fiziskajām personām no piecām līdz piecdesmit vienībām, bet juridiskajām personām – no divdesmit līdz piecdesmit vienībām.

(25) Par nemedījamo savvaļas dzīvnieku iegūšanu, medīšanu vai turēšanu nebrīvē, ja nav saņemta Dabas aizsardzības pārvaldes ikreizēja atļauja, uzliek naudas sodu no divām līdz piecdesmit vienībām.

**33. pants.** (1) Administratīvo pārkāpumu procesu par šā likuma 32. pantā minētajiem pārkāpumiem, izņemot 32. panta divdesmit piekto daļu, veic Valsts meža dienests.

(2) Administratīvo pārkāpumu procesu par šā likuma 32. panta divdesmit piektajā daļā minētajiem pārkāpumiem veic Dabas aizsardzības pārvalde."

Likums stājas spēkā 2017. gada 1. janvārī.

Zemkopības ministrs

Jānis Dūklavs